KIRJALLINEN KYSYMYS E-4002/97 komissiolle esittäjä(t): Elly Plooij-van Gorsel (ELDR) (14. tammikuuta 1998)

Aihe: Lääketeollisuusyrityksen ylläpitämä eurooppalainen varastonhallintajärjestelmä

Liikeyritys MSD on valmistellut 1. maaliskuuta 1996 lähtien eurooppalaista varastonhallintajärjestelmää seitsemälle tärkeälle lääkeaineelle. Tämän järjestelmän avulla asiakkaiden (ts. lääketeollisuuden tukkukauppiaiden) puolen vuoden aikana käytettävissä oleva lääkemäärä perustuu näiden lääkkeiden myyntiennusteisiin. Nämä ennusteet tehdään edellisen puolen vuoden myynnin perusteella muutettuna lääkkeen kysynnän odotetulla kasvulla. MSD pidättää itselleen oikeuden olla toimittamatta niitä tilauksia, jotka ylittävät ennusteet.

1. Onko komissio tietoinen MSD:n 1. maaliskuuta 1996 lähtien käyttämästä seitsemän tärkeän lääkeaineen varastonhallintajärjestelmästä?

2. Onko tällainen järjestelmä yhteensopiva sisämarkkinoilla sovellettavan kilpailusäännöstön kanssa? Jos ei, niin mitä komissio aikoo tehdä asian hyväksi?

3. Miten komissio toimii, jotta jäsenvaltioiden lääkeaineiden valmistajat pystyisivät määrittelemään lääkeaineiden hinnat samanlaisin edellytyksin niin, ettei rinnakkaistuonnin estämistä varten enää tarvittaisi tällaista varastonhallintajärjestelmää? Mitkä ovat tämän toiminnan tulokset?

Komission jäsenen Karel Van Miertin komission puolesta antama vastaus (19. helmikuuta 1998)

1. Komissio vahvistaa, että MSD International Services -yritys on todellakin ottanut 1. maaliskuuta 1996 käyttöön tärkeimpiä lääkkeitään koskevan eurooppalaisen varastonhallintajärjestelmän.

2. MSD on ilmoittanut komissiolle kyseisestä varastonhallintajärjestelmästä (3. maaliskuuta 1996 tehty ilmoitus, asia IV/35.928/F3) neuvoston asetuksen N:o 17/96, eli perustamissopimuksen 85 ja 86 artiklan ensimmäisen täytäntöönpanoasetuksen ((EYVL 13, 21.2.1962. )), nojalla.

Samankaltaista ongelmaa koskevaa asiaa ADALAT (EY:n perustamissopimuksen 85 artiklan soveltamismenettelystä 10 päivänä tammikuuta 1996 tehty komission päätös 96/478/EY ((EYVL L 201, 9.8.1996. ))) käsitellään parhaillaan ensimmäisen asteen tuomioistuimessa. Komission mielestä on aiheellista odottaa tuomioistuimen päätöstä tästä asiasta ennen kuin se voi ottaa kantaa MSD:n ilmoittamaan järjestelmään.

3. Useimmat jäsenvaltiot ovat toteuttaneet lääkkeiden markkinoille saattamista koskevia taloudellisia toimenpiteitä pitääkseen kurissa kustannukset, joita näistä tuotteista aiheutuu julkiselle terveydenhuollolle. Kyseisiin toimenpiteisiin liittyy usein suoria tai välillisiä lääkkeiden hinnantarkistuksia, joilla pyritään lisäämään tai saamaan aikaan kilpailua farmaseuttisten tuotteiden markkinoilla, sekä rajoituksia, jotka koskevat kansallisissa sairausvakuutusjärjestelmissä korvattavia tuotteita. Tällaiset toimenpiteet ovat yhteisön lainsäädännön mukaisia, kunhan niillä ei syrjitä muista jäsenvaltioista tuotuja tuotteita ja jos ne noudattavat avoimuuden vaatimuksia, joista on säädetty ihmisille tarkoitettujen lääkkeiden hintojen sääntelytoimenpiteiden avoimuudesta ja niiden soveltamisesta kansallisissa sairausvakuutusjärjestelmissä 21 päivänä joulukuuta 1988 annetussa neuvoston direktiivissä 89/105/ETY ((EYVL L 40, 11.2.1989. )).

Komissio neuvottelee asiasta jäsenvaltioiden sekä asianomaisten työmarkkina- ja talouselämän osapuolten, erityisesti farmasianteollisuuden edustajien, kanssa ja pyrkii saattamaan sisämarkkinakehityksen loppuun myös tällä alalla. Frankfurtissa joulukuussa 1996 ja joulukuussa 1997 käytyjen pyöreän pöydän keskustelujen tuloksia on tarkoitus käsitellä seuraavaksi sisämarkkinaneuvostossa.